KIRJALLINEN KYSYMYS E-0586/00

esittäjä(t): Mark Watts (PSE) komissiolle

(29. helmikuuta 2000)

Aihe: Yhteisön kestävä liikennepolitiikka

Voiko komissio osoittaa, miten ja missä määrin yhteisen liikennepolitiikan kehittäminen on vaikuttanut EU:n jäsenvaltioiden kansallisista liikennepolitiikoista päättäviin tahoihin erityisesti luotaessa ympäristölle suotuisia liikennejärjestelmiä?

Loyola de Palacion komission puolesta antama vastaus

(19. huhtikuuta 2000)

Suurin osa jäsenvaltioista on alkanut toteuttaa kansallisia politiikkoja ympäristökysymysten integroimiseksi muihin politiikkoihin. Tätä Cardiffin Eurooppa-neuvostossa ja myöhemmissä Eurooppa-neuvoston kokouksissa annettujen toimeksiantojen pohjalta syntynyttä integraatioinnostusta on jatkettava ja sen tulee johtaa konkreettisiin päätöksiin. Integraation edistämiseksi, arvioimiseksi ja valvomiseksi tulisi myös laatia uusia välineitä.

Monia uusia toimenpiteitä on käynnistetty, vaikka eräissä kysymyksissä tietyt jäsenvaltiot ovat aktiivisempia kuin toiset. On varsinkin mainittava yhteys, joka on havaittu lyijypäästöjen vähenemisen sekä lyijypitoisen ja lyijyttömän polttoaineen erilaisen verokohtelun välillä.

Euroopan ympäristökeskus on käynnistänyt yhteisön tasolla liikenteen ympäristöraportoinnin menetelmiä koskevan hankkeen, jonka avulla voidaan seurata, kuinka ympäristökysymysten integroiminen liikennealaan kehittyy jäsenvaltioissa. Sen ensimmäisen raportin odotetaan valmistuvan huhtikuussa 2000.

Mitä tulee Euroopan laajuisia verkkoja koskevaan politiikkaan, yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyn Euroopan parlamentin ja neuvoston päätöksen N:o 1692/96/EY(1) 8 artiklassa säädetään, että jäsenvaltioiden on otettava ympäristönsuojelu huomioon hankkeiden kehittämisessä ja toteuttamisessa. Tämä tulee tehdä arvioimalla toteutettavien yhteistä etua koskevien hankkeiden ympäristövaikutuksia tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1996 annetun neuvoston direktiivin 85/337/ETY(2) mukaisesti ja soveltamalla luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua neuvoston direktiiviä 92/43/ETY(3). Jäsenmaiden on edellä mainitun päätöksen 18 artiklan nojalla lisäksi ilmoitettava komissiolle säännöllisesti Euroopan laajuisten verkkojen kehittämiseksi kansallisesti laadituista, eritoten yhteistä etua koskeviin hankkeisiin liittyvistä suunnitelmista ja ohjelmista.

Kestävien kaupunkiliikennejärjestelmien osalta komissio on toissijaisuusperiaatteen mukaisesti keskittänyt toimintaansa parhaiden käytäntöjen vaihtoon. Komissio on erityisesti osallistunut Euroopan paikallisliikenteen tietopalvelun (European Local transport information system, Eltis) rahoitukseen. Eltis on luottamushenkilöille, poliittisille päätöksentekijöille, liikenteen hallinnasta vastaaville viranomaisille, liikenteenharjoittajille sekä liikennepalvelujen käyttäjille tarkoitettu tietopalvelu. Tässä tietokannassa esitellään etenkin lukuisia konkreettisista kokeiluista tehtyjä tutkimuksia, ja se toimii yleisölle avoimena foorumina. Kaupunkisuunnittelun ja kestävän kehityksen hyvistä käytännöistä kootussa tietokannassa on myös hyviä esimerkkejä siitä, miten kestävää kehitystä on toteutettu.

(1) EYVL L 228, 9.9.1996.

(2) EYVL L 175, 5.7.1985.

(3) EYVL L 206, 22.7.1992.